Prezident Xonobod sihatgohini borib koʻrdi

16.05.2019
Soʻlim tabiati bilan mashhur Xonobodda bir paytlar qurila boshlagan sanatoriy qarovsiz holda qolib ketgan edi. Prezident Shavkat Mirziyoyev 2017-yil 2-iyunda bu yerga kelib, uni obodonlashtirish, aholi dam olishi uchun zarur sharoitlar yaratish boʻyicha topshiriqlar bergan edi.
Bu yerda 180 oʻrinli zamonaviy sihatgoh qurib bitkazildi. Davolash binolari, standart, yarimlyuks va lyuks xonalar, 6 ta apartamentda barcha sharoitlar yaratildi.
Dengiz sathidan 850 metr balandlikda joylashgan ushbu maskan toza havosi va shifobaxsh suvi bilan nafas yoʻllari, asab tizimi, yurak qon-tomir kasalliklarini davolashga ixtisoslashgan. Mineral vannalar, fizioterapiya, elektroforez, galvanizatsiya, igna bilan davolash, stomatologiya, kosmetologiya, galoterapiya yoʻlga qoʻyilgan.
Davlatimiz rahbari sanatoriyda yaratilgan sharoitlarni koʻzdan kechirdi. Endi ushbu togʻli hududda yengil konstruksiyalardan mehmon uylari tashkil etish zarurligini ta’kidladi. Shavkat Mirziyoyev bu xizmatlar narxini kamaytirib, qamrovni kengaytirish, yana koʻplab odamlarni ish bilan ta’minlashga xizmat qilishini qayd etdi.
Shu yerda Andijon viloyatida turizmni rivojlantirishga doir loyihalar taqdimoti oʻtkazildi. Xonobod faollari bilan muloqot boʻlib oʻtdi.